信安王幕府詩
作者：高適
朝代：唐

paragraphs: 雲紀軒皇代，星高太白年。
廟堂咨上策，幕府制中權。
盤石藩維固，昇壇禮樂先。
國章榮印綬，公服貴貂蟬。
樂善旌深德，輸忠格上玄。
剪桐光寵錫，題劒美貞堅。
聖祚雄圖廣，師貞武德虔。
雷霆七校發，旌斾五營連。
華省徵羣乂，霜臺舉二賢。
豈伊公望遠，曾是茂才遷。
並秉韜鈐術，兼該翰墨筵。
帝思麟閣像，臣獻柏梁篇。
振玉登遼甸，摐金歷薊壖。
度河飛羽檄，橫海泛樓船。
北伐聲逾邁，東征務以專。
講戎喧涿野，料敵靜居延。
軍勢持三略，兵戎自九天。
朝瞻授鉞去，時聽偃戈旋。
大漠風沙裏，長城雨雪邊。
雲端臨碣石，波際隱朝鮮。
夜壁沖高斗，寒空駐彩旃。
倚弓玄兔月，飲馬白狼川。
庶物隨交泰，蒼生解倒懸。
四郊增氣象，萬里絕風煙。
關塞鴻勳著，京華甲第全。
落梅橫吹後，春色凱歌前。
直道常兼濟，微才獨棄捐。
曳裾誠已矣，投筆尚悽然。
作賦同元淑，能詩匪仲宣。
雲霄不可望，空欲仰神仙。